**Notă informativă**

*la proiectul legii privind modificarea și completarea unor acte legislative*

*(Legea nr. 414 din 22 decembrie 2006 cu privire la asigurarea de răspundere civilă pentru pagube produse de autovehicule, Codul contravențional al Republicii Moldova)*

Proiectul a fost elaborat de către Ministerul Afacerilor Interne în conformitate cu principiile stabilite în Strategia naţională pentru siguranţă rutieră, aprobată prin Hotărîrea Guvernului nr. 1214 din 27 decembrie 2010, în scopul asigurării unui management eficient în domeniul siguranţei traficului rutier care include îmbunătăţirea legislaţiei rutiere reieșind din bunele practici aplicate de statele europene.

La acest capitol de menționat că, o bună parte din timpul de serviciu al Poliției de patrulare, abilitată cu atribuții de monitorizare și impunere a respectării legislației în traficul rutier, este rezervat pentru documentarea accidentelor rutiere ușoare, soldate doar cu pagube materiale, anual fiind înregistrate circa 10,5 mii asemenea accidente.

În timpul de așteptare a intervenției Poliției la locul accidentului rutier, autovehiculele implicate creează obstacole pentru circulație rutieră, servind una din principalele cauze ale ambuteiajelor în trafic în orele de vârf. Așteptarea Poliției de patrulare constituie un impediment inclusiv și pentru persoanele implicate în accident.

De menționat că, în practica europeană este aplicat pe larg principiul de constat amiabil, în cazul unui accident în care au fost implicate doar două vehicule și care s-a soldat doar cu pagube materiale. În acest caz, ambii șoferi implicați în accident vor completa și vor semna formularul de constatare amiabilă de modelul stabilit, cu prezentarea ulterioară a acestuia către asigurător, nefiind necesară prezentarea șoferilor pentru documentarea accidentului la Poliție, eliminându-se astfel și sancțiunea contravențională aferentă.

Astfel, companiile de asigurări vor prelua (în cazurile stabilite) rolul de organ constatator, deținut până în prezent în exclusivitate de Poliție, iar singura sancțiune va fi penalizarea din partea asigurătorului prin majorarea primei de asigurare pentru anul următor.

Această procedură reduce timpul pe care cei implicați în accident îl petrec la locul accidentului, iar ulterior, între politie și asigurător, pentru a acumula toate actele necesare reparației autovehiculului.

Pe de altă parte, efectivul poliției de patrulare, nefiind implicat la documentarea accidentelor ușoare, va fi reamplasat pentru monitorizarea circulației rutiere, menținerea ordinii și securității publice pe sectoarele complicate, sporind astfel receptivitatea poliţiei faţă de necesităţile concrete ale comunităţii.

De menționat că, potrivit prevederilor proiectului, constatarea amiabilă se poate face numai dacă în accidentul rutier au fost implicate doar două autovehicule. Scopul constatării amiabile este simplificarea procesului în cazul unui accident rutier fără victime și soluționarea situației fără intervenția poliței. În această ordine de idei, atragem atenția că constatarea amiabilă nu este echivalentă cu recunoașterea vinovăției, ci exprimă consensul participanților la accident despre cum s-a desfășurat evenimentul și reprezintă un document care va contribui la soluționarea dosarelor de daună. Vinovăția urmează a fi stabilită de agentul de asigurare, în cazul în care părțile implicate în accident nu au convenit de comun acord aspra persoanei vinovate de producerea accidentului, și respectiv, a daunei materiale.

Dacă este un accident în care au fost implicate doar două autovehicule și din care a rezultat doar daune materiale și formularele de constatare amiabilă sânt completate corect și semnate de către ambii șoferi implicați în accident, asigurătorul nu este în drept de a solicita documentarea accidentului de către Poliție.

Formularul de constatare amiabilă se eliberează de către asigurător în momentul perfectării asigurării. Acesta este format din două pagini identice autocopiative, cu aceeași valoare juridică, și este necesară completarea doar a primei foi, iar pe cea de-a doua foaie se va copia automat ceea ce s-a scris pe prima foaie. În stânga formularului va completa unul dintre șoferi, iar în dreapta cel de-al doilea. De asemenea, formularul urmează să conțină și instrucțiuni de folosire. Informațiile care se completează vizează:

* Data și locul producerii accidentului
* Datele de identificare ale șoferilor implicați
* Datele de identificare ale proprietarilor vehiculelor implicate
* Datele vehiculelor implicate
* Datele propriilor societăți de asigurare RCA
* Informații privind circumstanțele producerii accidentului

După completarea formularului, acesta urmează a fi depus la asigurător. Depunerea formularului de către oricare dintre cele doua părți implicate reprezintă o cerere de despăgubire și obligă asigurătorul sa efectueze constatarea pagubelor și apoi să stabilească vinovăția. Totodată, asigurătorul va fi obligat să elibereze documentul de plasare în reparaţie a vehiculului.

Constatul amiabil conduce, din perspectiva conducătorilor auto, la simplificarea [procedurii](http://www.constatulamiabil.ro/120_ce-fac-in-caz-de-accident.html), de cele mai multe ori birocratice, care trebuie urmată, ca și consecință a unui accident rutier. De asemenea, constatul amiabil conduce la scurtarea procedurilor de recuperare a prejudiciilor în caz de accidente de circulație din care au rezultat numai pagube materiale si reprezintă o alternativa în soluționarea lor, protocolarea acestora de către Poliție rămânând în vigoare în condițiile legii.

**2. Principalele prevederi ale proiectului**

În scopul reglementării procedurii simplificate de documentare a accidentelor ușoare prin constatare amiabilă, au fost propuse modificările de rigoare la Legea nr. 414-XVI din 22.12.2006 cu privire la asigurarea obligatorie de răspundere civilă pentru pagube produse de autovehicule.

La Art.I, pct.1 din proiect, a fost propusă completarea art.2 din Legea cu privire la asigurarea obligatorie de răspunere civilă pentru pagube produse de autovehicule cu noțiunea de *constatare amiabilă* *a accidentului de autovehicul.* Astfel, constatarea amiabilă a accidentului rutier constituie o procedură simplificată de documentare a accidentului de autovehicul soldat doar cu daune materiale prin completarea și semnarea, de către conducătorii de autovehicule implicați, a unui formular-tip stabilit de autoritatea de supravghere. Potrivit art. 2 din Lege, autoritatea de supraveghere este Comisia Națională a Pieței Financiare.

La Art.I, pct.2 din proiect, s-a propus completarea Legii cu un articol nou – art. 181 „Constatarea amiabilă”, ce completează Capitolul V „AVIZAREA ŞI CONSTATAREA PAGUBELOR”, care definește condițiile în care este aplicabilă procedura de constatare amiabilă, precum și stabilește modul de aplicare a acestei proceduri, unele drepturi și obligații ale asiguratului, respectiv, asigurătorului în cadrul aplicării procedurii.

Prin completarea art. 18 (art.I, pct.3), alin.(1), la lit.b), respectiv, introducerea lit.b1), asiguratul este scutit de obligația de a notifica organele poliţiei sau alte organe de drept despre accidentul de autovehicul imediat după producerea lui, în cazul accidentului pasibil de documentare prin procedura de constatare amiabilă, fiind, totodată, obligat să înștiințeze asigurătorul despre producerea accidentului și să procedeze la documentarea acestuia aplicînd procedura menționată.

Corespunzător, la articolul 19 (art.I, pct.4), alin.(1), prin includerea lit.a1) a fost prevăzută obligația asigurătorului de a examina formularul-tip de constatare amiabilă, depus de asigurat, ca cerere de despăgubire, și să elibereze neîntîrziat certificatul cu privire la înregistrarea accidentului de autovehicul, necesar plasării în reparatie a autovehiculului, să efectueze constatarea pagubelor și, apoi, să stabilească vinovăția. Respectiv, pentru acest caz asigurătorul a fost scutit de obligația să solicite organelor şi instituţiilor competente (poliţia, unităţile de pompieri, procuratura sau instituţiile medicale) informaţii despre accident şi consecinţele lui. În același context a fost propusă modificarea art.21 (art.I, pct.5) alin.(3), litera a).

În scopul implementării uniforme și eficiente a procedurii de constatare amiabilă, au fost operate modificările de rigoare la Codul contravențional.

Astfel, la art.243 (art.II, pct.1) a fost propusă o completare a dispoziției, ce va stabili lipsa faptei contravenționale privind părăsirea de către vinovat a locului în care s-a produs accidentul rutier, în cazul soldat numai cu cauzarea pagubelor materiale vehiculelor implicate, dacă cazul a fost documentat prin procedura de constatare amiabilă, prevăzută de Legea cu privire la asigurarea obligatorie de răspundere civilă pentru pagube produse de autovehicule.

Concomitent, la art. 342 (art.II, pct.2 din proiect) a fost completat cu un alineant nou, alineatul unic devenind alin.(1), ce stabilește drept faptă contravențională chemarea nemotivată a poliției la locul accidentului rutier, dacă cazul este pasibil documentării prin procedura de constatare amiabilă.

La art.III, este stabilit un termen de 6 luni, acordat Guvernului pentru aducerea actelor normative în concordanţă cu prevederile legii, respectiv pentru armonizarea actelor normative departamentale.

În această perioadă urmează a fi ajustate prevederile Regulamentului circulației rutiere, aprobat prin Hotărîrea Guvernului nr.357 din 13 mai 2009, respectiv, urmează a fi elaborate și aprobate prin act normativ al Comisiei Naţionale a Pieţei Financiare, conținutul formularului-tip de constatare amiabilă și metodologia de stabilire a vinovăției părților implicate în baza acestuia.

**3. Fundamentarea economico-financiară**

Implementarea proiectului de lege nu presupune alocări financiare din contul bugetului de stat.

**4. Impactul proiectului**

Proiectul legii va permite implementarea adecvată şi calitativă a prevederilor Legii nr. 414-XVI din 22 decembrie 2006 cu privire la asigurarea obligatorie de răspundere civilă pentru pagube produse de autovehicule, ceea ce, în consecinţă, va contribui la realizarea drepturilor persoanelor păgubite prin accidente de autovehicule, la evitarea barierelor birocratice create între solicitanții de despăgubire, Poliție și companiile de asigurări.

Concomitent, aplicarea procedurii de constatare amiabilă va permite eliminarea aplicării către părțile implicate a sancțiunii contravenționale (atît amendă, cît și puncte de penalizare), singura sancțiune fiind penalizarea din partea asigurătorului prin majorarea primei de asigurare pentru anul următor, permițînd totodată utilizarea mai eficientă a forțelor și mijloacelor Poliției de patrulare.

**Ministru Dorin RECEAN**